E-7759/2005

Mál þetta höfðaði þrotabú Kaffi konditori Kaupmannahöfn ehf., Lágmúla 7, Reykjavík, með stefnu birtri í nóvember 2005 á hendur Glitni banka hf., Kirkjusandi 2, Reykjavík. Til réttargæslu er stefnt Þ-kk-þgf Þ-kk-þgf, T-kvk-þgf B-x-x H-x-x, Þ-kk-þgf Ó-kk-þgf og M-kvk-þgf H-kvk-þgf. Málið var tekið til úrskurðar um frávísunarkröfu stefnda 11. apríl sl.

Í málinu krefst stefnandi riftunar á greiðslu Artesar ehf. á skuld hins gjaldþrota félags við stefnda með því að taka yfir skuldir samkvæmt skuldabréfum og yfirdrátt á tékkareikningi. Þá er krafist greiðslu á 6.725.440 krónum með dráttarvöxtum.

Til úrskurðar hér er krafa stefnda um frávísun málsins og málskostnað að skaðlausu. Um efni málsins er til vara krafist sýknu.

Stefnandi krefst þess að kröfu um frávísun málsins verði hafnað. Þá krefst hann málskostnaðar sérstaklega í þessum þætti.

Með úrskurði 14. febrúar 2005 var bú einkahlutafélagsins Kaffi Konditori Kaupmannahöfn tekið til gjaldþrotaskipta. Frestdagur við skiptin er 15. desember 2004.

Allar eignir hins gjaldþrota félags höfðu verið seldar einkahlutafélaginu Artes með kaupsamningi dagsettum 5. desember 2005. Kaupverð var 45.000.000 króna. Að hluta til var kaupverðið greitt með því að kaupandi tók að sér að greiða skuld hins gjaldþrota félags við stefnda, samtals 6.725.440 krónur. Með samkomulagi 20. desember milli hins gjaldþrota félags og Artesar ehf. var ákveðið að af hinu umsamda kaupverði skyldu 16.622.000 krónur teljast vera endurgjald fyrir firmanafnið og vörumerkið Café Konditori Copenhagen, sem samkvæmt gögnum er skráð eign annars aðalhluthafans í hinu gjaldþrota félagi, réttargæslustefnda Þ-kk-ef Þ-kk-ef.

Lýstar kröfur í þrotabúið nema samtals 18.998.038 krónum samkvæmt kröfuskrá. Búið er eignalaust og hefur skiptastjóri ekki tekið afstöðu til lýstra krafna.

Gjaldþrotaskiptin hófust með úrskurði uppkveðnum 15. febrúar 2005. Skiptabeiðni barst 15. desember 2004, en byggt var á árangurslausu fjárnámi er fram hafði farið 15. september 2004. Innköllun birtist fyrra sinni í Lögbirtingablaði 11. mars 2005 og lauk því innköllunarfresti 11. maí. Skiptafundur var haldinn 31. maí, en hann var boðaður í innkölluninni.

Í kröfuskránni og á skiptafundinum kynnti skiptastjóri kröfuhöfum það að búið væri eignalaust. Með samkomulagi við einn kröfuhafa var ákveðið að höfða mál þetta á ábyrgð og kostnað kröfuhafans. Skiptastjórinn gaf skýrslu fyrir dómi er málið var flutt munnlega um frávísunarkröfuna. Staðfesti hann það sem áður greinir um eignaleysi búsins og að veitt hefði verið heimild til höfðunar máls þessa í nafni þrotabúsins.

Málsástæður og lagarök stefnda.

Aðalkröfu sína um frávísun byggir stefndi á því að frestur til að höfða mál þetta hafi verið liðinn þegar honum var birt stefna í máli þessu. Kröfulýsingarfresti hafi lokið 11. maí 2005. Þann 11. nóvember 2005 hafi því verið liðnir 6 mánuðir frá því kröfulýsingarfresti lauk. Málið hafi ekki verið höfðað fyrr en 22. nóvember 2005.

Í málflutningi byggði stefndi einnig á því að málið væri ekki reifað með tilliti til málshöfðunarfrests í stefnu. Þessi vanreifun ein og sér ætti að leiða til frávísunar.

Málsástæður og lagarök stefnanda.

Riftunarkrafa stefnanda er byggð á 134. og 141. gr. laga nr. 21/1991. Um málshöfðunarfrestinn vísar stefnandi einkum til þess að þrotabúið sé eignalaust og því hafi skiptastjóri ekki átt þess kost að höfða mál þetta fyrr en að loknum fyrsta skiptafundi. Fyrst þá hafi verið hægt að kanna hverjir kynnu að vera reiðubúnir að ábyrgjast kostnað af höfðun riftunarmáls.

Þá hafi þrotabúið vantað ýmis skjöl um greiðslur þessar og skuldirnar sem greiddar voru. Hafi bæði stefndi og fyrirsvarsmenn félagsins verið mjög tregir að láta af hendi gögn.

Forsendur og niðurstaða.

Meginreglan er sú að málshöfðunarfrest samkvæmt 1. mgr. 148. gr. laga nr. 21/1991 skuli telja frá þeim tíma þegar þrotabú átti þess fyrst kost að gera kröfuna. Í dómaframkvæmd hefur verið miðað við að þegar um eignalaus þrotabú er að ræða geti þessi frestur fyrst byrjað að líða á fyrsta skiptafundi, þegar kröfuhöfum gefst kostur á að taka afstöðu til þess hvort þeir vilji ábyrgjast kostnað af málshöfðun. Á þessu er byggt í dómi H 1997, bls. 4. Hefur þessi afstaða Hæstaréttar verið áréttuð síðar.

Stefnandi er eignalaust þrotabú. Er í samræmi við áðurnefnt fordæmi rétt að miða frest til höfðunar máls þessa við fyrsta skiptafund, sem haldinn var 31. maí 2005.

Stefna var ekki birt af stefnuvottum heldur áritaði lögmaður stefnuna um birtingu samkvæmt b-lið 3. mgr. 83. gr. laga nr. 91/1991. Áritunin er ódagsett, en stefnan er gefin út 22. nóvember 2005. Í greinargerð stefnda er fullyrt að stefnan hafi verið birt 22. nóvember. Nokkru áður er þó sagt svo frá að stefnanda hafi verið send gögn 23. nóvember og að stefna hafi verið birt í beinu framhaldi. Stefnan var birt af stefnuvottum fyrir réttargæslustefndu 22. nóvember.

Samkvæmt þessu verður að miða við að stefnan hafi verið birt stefnda í nóvember 2005. Var málshöfðunarfrestur þá ekki liðinn.

Í stefnu eru tilgreind nægilega öll þau atriði sem til athugunar koma er afmarka skal málshöfðunarfrestinn. Er málið því ekki vanreifað að þessu leyti.

Frávísunarkröfu verður því hafnað. Málskostnaðarákvörðun bíður efnisdóms.

J-kk-nf F-kk-nf héraðsdómari kveður upp úrskurð þennan.

Ú r s k u r ð a r o r ð

Frávísunarkröfu stefnda er hafnað.